Návrh legislatívneho zámeru zákona o stimuloch pre výskum a vývoj

1.	Úvod

Výskum a vývoj predstavujú nezastupiteľný intenzifikačný faktor ďalšieho ekonomického rozvoja Slovenska. Globálny tlak na zvyšovanie konkurenčnej schopnosti a garantovanie trvalo udržateľného rastu vyžaduje zefektívniť proces transferu poznatkov vedy a techniky do rozvojových zámerov podnikateľskej sféry. Takáto stratégia je deklarovaná rozvojovými zámermi EU aj vlády SR.

V súčasnosti zásadné technologické inovácie v rozhodujúcich odvetviach priemyslu Slovenska (hutníctvo, chémia, energetika, elektrotechnika, automobilový priemysel, celulózo-papierenský priemysel) sú realizované reštrukturalizáciou a modernizáciou týchto odvetví formou investičnej výstavby spojenej so vstupom zahraničného kapitálu. 
Výrazným nedostatkom domáceho rozvojového kapitálu je jeho orientácia na podporu inovácií s nižšou pridanou hodnotou (modernizácia a rozvoj cez investície). Výdavky na vnútorný a vonkajší výskum a vývoj, ktorým priemyselné podniky zabezpečovali inovačný rozvoj predstavovali len niečo cez 10% z celkových výdavkov na inovácie. To poukazuje na slabú previazanosť zámerov výskumu a vývoja s ťažiskovými investičnými zámermi v oblasti priemyslu a infraštruktúry. Výsledkom klesajúcej účasti zdrojov podnikateľského sektora na financovaní výskumu a vývoja je podlimitný transfer poznatkov z univerzitnej a výskumnej oblasti do podnikateľskej sféry. Prispieva k tomu aj nízka mobilita zamestnancov výskumu a vývoja vo všetkých sektoroch výskumu a vývoja s možnosťou pružne prispôsobiť svoje pôsobenie v dočasne zriadených tímoch na riešenie výskumných problémov a ich realizáciu v rámci stanovených programov, alebo riešených projektoch výskumu a vývoja.
Tieto skutočnosti majú odraz v hodnotení inovačnej aktivity podnikateľskej sféry na Slovensku. V rokoch 2002 - 2004 v odvetviach spracovateľského priemyslu bolo v priemere 26,8 % podnikov inovujúcich (zaviedli technologickú inováciu produktu alebo procesov). V porovnaní s krajinami EÚ, kde sa k priebežným inováciám hlási asi 50 % podnikov, môžeme hovoriť o nízkej inovačnej aktivite podnikateľských subjektov v SR. Najväčšia inovačná aktivita je zaznamenaná u veľkých priemyselných podnikov s 250 a viac zamestnancami (61 %), kým u stredných podnikov s 50 - 249 zamestnancami je táto aktivita podstatne nižšia (34,2 %) a u malých podnikov s 20 - 49 zamestnancami predstavuje len 18,6 %.
Pri  súčasnej nízkej úrovni transferu poznatkov vedy a techniky do podnikateľskej sféry a nedostatočnej inovačnej intenzite najmä malých a stredných podnikov sa dá ťažko očakávať, že v najbližšom horizonte prispejú výsledky domáceho výskumu a vývoja k potrebným zmenám rozhodujúcich národohospodárskych ukazovateľov (pridaná hodnota, produktivita, konkurenčná schopnosť). Vyžaduje si to zásadnú zmenu v prístupe podnikateľskej sféry dlhodobo a cielene investovať do náročného (až rizikového) výskumu a vývoja, k čomu musia napomôcť aj motivačné stimuly podporené vládou SR.
Slovenská republika doposiaľ nemá ucelený systémový nástroj stimulácie výskumu a vývoja vykonávaného podnikateľskou sférou. Zákonnou úpravou príslušných častí legislatívy EU v slovenskej legislatíve  bude garantovaná harmonizácia právneho prostredia aj pre oblasť výskumu a vývoja vykonávaného podnikmi.
2.. Súčasná legislatívna úprava

2.1	Základný legislatívny rámec pre štátnu podporu vedy a techniky v Slovenskej republike
V súčasnom období je priama podpora aktivít v oblasti výskumu, vývoja a obstarávania  nehmotného majetku upravená v nasledujúcich zákonoch:

2.1.1	Zákon č. 172/2005 Z. z. o organizácii štátnej podpory výskumu a vývoja a o doplnení zákona č.575/2001 Z. z. o organizácii činnosti vlády a organizácii štátnej správy v znení neskorších predpisov
Zákon stanovuje formy podpory výskumu a vývoja zo zdrojov štátneho rozpočtu (účelová, inštitucionálna) a spôsoby ich poskytovania. Vymedzuje poskytovanie inštitucionálnych prostriedkov a prostriedkov na prevádzku infraštruktúry výskumu a vývoja. Zákon určuje druhy výdavkov, ktoré je možné zahrnúť do nákladov na riešenie projektov výskumu a vývoja (priame, nepriame) a vymedzené položky, ktoré nie sú považované za oprávnené náklady riešenia. Ďalej zákon ustanovuje obsah zmluvy pre poskytnutie prostriedkov na podporu výskumu a vývoja, vymedzené práva k výsledkom riešenia projektu výskumu a vývoja a určuje mechanizmy pre kontrolu riešenia a čerpania poskytnutých finančných prostriedkov.

2.1.2	Zákon č. 561/2007 Z. z. o investičnej pomoci a o zmenách a doplnení niektorých zákonov
Zákon upravuje podmienky pre poskytovanie investičnej pomoci podnikateľom, ktorej  hlavným cieľom je podporovať rozvoj regiónov. V oblasti technického a technologického rozvoja regiónov vymedzuje novovytvárané organizačné štruktúry pre poskytovanie investičnej pomoci (technologické centrá, centrá strategických služieb). Stanovuje oprávnené náklady investičnej pomoci smerujúce na krytie nákladov spojených s obstarávaním nehmotného majetku (patentové právo, licencie, know-how, nepatentované technické poznatky). Ďalej zákon určuje postup podania žiadosti o poskytnutie investičnej pomoci, jej posudzovania, schvaľovania a kontroly použitia investičnej pomoci. 

Nepriama podpora aktivít v oblasti výskumu a vývoja (daňové a odvodové nástroje) nie je v súčasnosti upravená v rámci legislatívy Slovenskej republiky.

2.2	Ďalšia legislatíva podmieňujúca štátnu podporu vedy a techniky v Slovenskej republike 

2.2.1	zákon č. 231/1999 Z. z. o štátnej pomoci v znení neskorších predpisov
Zákon o štátnej pomoci stanovuje základné pravidlá pre poskytnutie štátnej pomoci  všeobecne, formy štátnej pomoci a výkon štátnej správy v oblasti štátnej pomoci.

2.2.2	zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov
Tento zákon určuje základné pravidlá pre hospodárenie s prostriedkami štátneho rozpočtu a pravidlá pre kontrolu ich efektívneho použitia.

2.2.3	právne akty Európskeho spoločenstva zverejnené v Úradnom vestníku Európskej únie upravujúce túto oblasť:
•	Rámec spoločenstva pre štátnu pomoc na výskum, vývoj a inovácie (Úradný vestník Európskej únie 2006/C 323/01)
Špecifikuje presné pravidlá pre poskytovanie štátnej pomoci pre výskum, vývoj a inovácie v každom členskom štáte Európskej únie, ktoré by mali byť základným východiskom pre stanovenie podmienok poskytnutia štátnej pomoci v príslušnom členskom štáte EÚ.

•	Nariadenie komisie (ES) č. 364/2004 z 25. februára 2004, ktorým sa mení a dopĺňa nariadenie (ES) č. 70/2001 vzhľadom na rozšírenie jeho pôsobnosti na pomoc na výskum a vývoj
Stanovuje pravidlá pre poskytovanie štátnej pomoci na výskum a vývoj, ktoré sú povinné pre každý členský štát Európskej únie.

•	Nariadenie Komisie (ES) č.800/2008 zo 6. augusta 2008 o vyhlásení určitých druhov kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách)
Stanovuje podmienky, za ktorých nie je potrebné predkladať poskytnutie štátnej pomoci na výskum a vývoj  na schválenie Európskej komisii.

3.	Ciele navrhovanej právnej úpravy

3.1 Hlavný cieľ
Stanoviť pravidlá a postupy pre poskytovanie stimulov pre výskum a vývoj vykonávaný podnikmi zo všetkých odvetví národného hospodárstva tak, aby podnikatelia boli motivovaní vo väčšej miere zakladať rozvoj svojich podnikov a podnikateľské zámery na výsledkoch výskumu a vývoja. Tým vytvoriť priaznivé podmienky pre zvyšovanie celkových ročných výdavkov na vedu a techniku o finančné prostriedky, ktoré podnikatelia budú vynakladať pri realizácii svojich podnikateľských zámerov z vlastných zdrojov. Zároveň vytvoriť podmienky pre zvýšené zapájanie sa mikro, malých a stredných podnikov do výskumu a vývoja a do plnenia cieľov Dlhodobého zámeru štátnej vednej a technickej politiky do roku 2015 a cieľov Lisabonskej stratégie.

Stimul pre výskum a vývoj je súborom podmienok priamej finančnej pomoci a nepriamej finančnej pomoci, ktoré vytvoria priaznivé prostredie pre zvýšenie podielu výskumu a vývoja  na rozvoji podniku.  

3.2 Špecifické ciele

•	vymedziť podmienky a intenzitu pre poskytovanie štátnej pomoci formou stimulov pre projekty základného výskumu alebo projekty aplikovaného výskumu alebo projekty experimentálneho vývoja riešené podnikmi (mikro, malými, strednými alebo veľkými),
•	vymedziť podmienky a intenzitu pre poskytovanie štátnej pomoci formou stimulov na prípravné štúdie technickej realizovateľnosti projektov výskumu a vývoja uskutočňovaných podnikmi,
•	vymedziť podmienky a intenzitu pre poskytovanie štátnej pomoci formou stimulov pre mikro, malé a stredné podniky na dočasné pridelenie (zapožičanie) vysokokvalifikovaných zamestnancov z oblasti výskumu a vývoja,
•	vymedziť podmienky a intenzitu pre poskytovanie štátnej pomoci formou stimulov pre mikro, malé a stredné podniky na ochranu práv ich duševného vlastníctva a priemyselného vlastníctva,
•	vymedziť podmienky, aby stimulom pre podnik bola možnosť odpočítavať náklady  na výskum a vývoj ako odpočítateľnú položku zo základu dane z príjmov právnických osôb,
•	ustanoviť podmienky a postup poskytovania stimulov podnikom a postup a spôsob kontroly použitia stimulov pre výskum a vývoj podnikmi a sankcie za neoprávnenosť použitia stimulov.
Tieto stimuly budú poskytované mikro podnikom, malým podnikom, stredne veľkým podnikom a veľkým podnikom bez ohľadu na ich podnikateľskú formu a na odvetvie, v ktorom pôsobia.

4.	Predmet zákona

Zákon vymedzí kategórie a formy poskytovania štátnej pomoci formou stimulov pre výskum a vývoj v podnikateľskej sfére; upraví podmienky a intenzitu pre poskytovanie stimulov vo vymedzených kategóriách; stanoví postupy podania žiadosti o stimuly pre výskum a vývoj, jej posúdenia a schvaľovania; určí inštitucionálnu, metodickú a kontrolnú kompetenciu za vypracovanie nástrojov na výkon uplatnenia jednotlivých ustanovení zákona pri poskytovaní stimulov pre výskum a vývoj v podnikateľskej sfére.

Tento zákon sa nebude vzťahovať na iné formy štátnej pomoci pre výskum a vývoj a obstarávanie nehmotného majetku upravené podľa osobitných predpisov.

4.1 Kategórie a formy stimulov

4.1.1 Kategórie stimulov
  
Zákonom budú explicitne vymedzené kategórie projektov (štúdií) výskumu a vývoja, na ktoré bude možné podať žiadosť o poskytnutie stimulov. Pôjde o nasledujúce kategórie projektov:

•	projekt základného výskumu zameraný na experimentálnu alebo teoretickú prácu vykonávanú najmä pre získanie nových poznatkov o podstatných základoch javov a pozorovateľných skutočností s plánovaným využitím v praxi,
•	projekt aplikovaného výskumu, zameraný na získanie nových poznatkov a zručností pre vývoj nových výrobkov, postupov alebo služieb, alebo dosiahnutie významného zlepšenia existujúcich výrobkov, postupov alebo služieb,
•	projekt experimentálneho vývoja, zameraný na získavanie, kombinovanie, formovanie a používanie existujúcich vedeckých, odborných a technologických poznatkov a zručností na účely vytvorenia plánov a zostáv, alebo návrhov nových (či zlepšených) výrobkov, postupov alebo služieb,
•	štúdie technickej realizovateľnosti projektov aplikovaného výskumu a štúdie projektov experimentálneho vývoja uchádzajúcich sa o poskytnutie stimulov (ďalej len „štúdie technickej realizovateľnosti projektu výskumu a vývoja“), zamerané na overenie reálnosti a uskutočniteľnosti projektov aplikovaného výskumu a projektov experimentálneho vývoja pripravovaných na uchádzanie sa o stimuly pre výskum a vývoj,
•	projekt ochrany duševného vlastníctva a priemyselného vlastníctva, zameraný na zabezpečenie ochrany výsledkov získaných v rámci projektov aplikovaného výskumu alebo experimentálneho vývoja doma, alebo v zahraničí formou patentovej ochrany, alebo inými formami ochrany práv priemyselného vlastníctva,
•	projekt na zabezpečenie zamestnancov výskumu a vývoja prostredníctvom poskytnutia štátnej pomoci na dočasné pridelenie (zapožičanie) vysokokvalifikovaných pracovníkov z iných sektorov výskumu a vývoja (z vysokých škôl, SAV alebo veľkého podniku) do mikro, malého alebo stredne veľkého podniku.

4.1.2 Formy stimulov

Zákonom budú vyšpecifikované formy štátnej pomoci, ktorých cieľom bude stimulovať podniky, aby vykonávali výskum a vývoj. Pôjde o štandardné nástroje uplatnenia štátnej pomoci v zmysle príslušných ustanovení osobitných predpisov. Okrem štátnej pomoci bude podnikateľov, aby vykonávali výskum, stimulovať aj možnosť odpočítania nimi vynaložených nákladov na výskum a vývoj z daňového základu. Všeobecne bude uvedená stimulácia (jednotlivé druhy štátnej pomoci a daňové úľavy) označovaná spoločným názvom „stimuly“. Pre jednotlivé kategórie projektov budú poskytované nasledujúce formy stimulov:

•	dotácia štátneho rozpočtu na riešenie projektu základného výskumu alebo projektu aplikovaného výskumu alebo projektu experimentálneho vývoja,
•	dotácia štátneho rozpočtu na vypracovanie štúdie technickej realizovateľnosti projektu výskumu a vývoja,
•	dotácia štátneho rozpočtu na dočasné pridelenie (zapožičanie) vysokokvalifikovaného zamestnanca výskumu a vývoja,
•	dotácia štátneho rozpočtu na zabezpečenie ochrany duševného vlastníctva a priemyselného vlastníctva,
•	úľava na dani z príjmov podľa osobitného predpisu^4 formou odpočítateľnej položky zo základu dane o prostriedky vynaložené podnikateľom na výskum a vývoj v rámci projektu výskumu a vývoja, ktorému boli priznané stimuly na výskum a vývoj.

4.2 Podmienky a intenzita poskytnutia stimulov

Zákon upraví podmienky poskytovania stimulov pre výskum a vývoj vykonávaný podnikateľskou sférou tak, aby zohľadňoval rozdiely vo veľkosti jednotlivých podnikov (mikro, malý, stredný, veľký) a aj v nimi vykonávaných činnostiach spojených s výskumom a vývojom a garantoval odporúčané hraničné hodnoty stanovené v právnych aktoch Európskych spoločenstiev nasledovne pre:

o	veľký podnik viac ako 250 zamestnancov s ročným obratom vyšším ako 50,0 mil. eur, alebo ročnou bilančnou sumou vyššou ako 43,0 mil. eur,
o	stredný podnik menej ako 250 zamestnancov s ročným obratom nižším ako 50,0 mil. eur, alebo ročnou bilančnou sumou nižšou ako 43,0 mil. eur,
o	malý podnik menej ako 50 zamestnancov s ročným obratom nižším ako 10,0 mil. eur,  alebo bilančnou sumou nižšou ako 10,0 mil. eur,
o	mikro podnik menej ako 10 zamestnancov s ročným obratom alebo celkovou ročnou súvahou nižšou ako 2 mil. eur.

4.2.1 Podmienky poskytnutia stimulov 

	Zákon musí ustanoviť podmienky poskytnutia stimulov tak, aby mali motivačný účinok pre podnik a viedli ho ku zabezpečeniu a rozvíjaniu vykonávania výskumu a vývoja a využívaniu ich výsledkov pre svoj trvaloudržateľný rozvoj. Podmienky poskytnutia stimulov podniku pre vykonávanie výskumu a vývoja sú nasledujúce. Podnik musí zo svojich vlastných zdrojov uhrádzať náklady na:  
a)	vytvorenie nového pracoviska podniku zameraného na vykonávanie výskumu a vývoja, ktoré bude existovať aspoň päť rokov po skončení poskytovania stimulov pre výskum a vývoj; Znamená to, že podnik bude musieť uhrádzať zo svojich zdrojov náklady na:
•	zakúpenie budov a pozemkov pre vytvorenie nového pracoviska podniku zameraného na vykonávanie výskumu a vývoja, ktoré budú využívané aj po skončení poskytovania stimulov;
•	zakúpenie novej technickej infraštruktúry výskumu a vývoja, ktorá bude využívaná po skončení poskytovania stimulov;
•	zamestnancov výskumu a vývoja, technikov a ďalší pomocný personál, ktoré nie sú pokryté personálnymi nákladmi uhrádzanými zo stimulov pre výskum a vývoj;
b)	rozšírenie existujúceho pracoviska podniku zameraného na vykonávanie výskumu a vývoja, ktoré bude vykonávať svoju činnosť aspoň ďalších päť rokov po skončení poskytovania stimulov pre výskum a vývoj; Znamená to, že podnik bude musieť uhrádzať zo svojich zdrojov náklady na:
•	zakúpenie nových budov a nových pozemkov pre rozšírenie existujúceho pracoviska podniku zameraného na vykonávanie výskumu a vývoja, ktoré budú využívané aj po skončení poskytovania stimulov; 
•	modernizáciu existujúcej technickej infraštruktúry výskumu a vývoja (zakúpenie nových prístrojov a zariadení pre účely vykonávania výskumu a vývoja), ktorá bude využívaná aj po skončení poskytovania stimulov,
•	zamestnanie nových zamestnancov výskumu a vývoja, technikov a ďalší pomocný personál,
•	zamestnancov výskumu a vývoja, technikov a ďalší pomocný personál, ktoré nie sú pokryté personálnymi nákladmi uhrádzanými zo stimulov pre výskum a vývoj. 

Motivačnými účinkami stimulov poskytovaných podľa tohto zákona bude zainteresovanie finančných zdrojov podniku do podpory výskumu a vývoja a tým do rozšírenia pôsobnosti podniku a skvalitnenia jeho produkcie. Ďalším motivačným účinkom bude zvýšenie rýchlosti vytvorenia pracoviska výskumu a vývoja v podniku alebo zrýchlenie rozšírenia takéhoto pracoviska oproti skutočnosti, keď sa takýto zámer uskutočňuje bez poskytnutia stimulov.
Pri poskytnutí stimulov na rozšírenie existujúceho pracoviska výskumu a vývoja, nesmie podnik znížiť  náklady na výskum a vývoj, ktoré vynakladal sám na výskum a vývoj pred poskytnutím stimulov.
 
Zákon ustanoví maximálne limity (horné hranice stimulov) pre výšku dotácie pre výskum a vývoj. Táto limitácia štátnej pomoci sa považuje za proporcionálnu, iba ak sa rovnaký výsledok nedal dosiahnuť menej narúšajúcim opatrením pomoci. Predovšetkým sa musí výška a intenzita pomoci obmedziť na minimum, ktoré je nevyhnutné na uskutočnenie podporovanej činnosti v oblasti výskumu a vývoja.  

Horné hranice stimulov poskytovaných formou štátnej pomoci podľa zákona o stimuloch pre výskum a vývoj budú:
a)	pre projekt zameraný prevažne na základný výskum do výšky maximálne 20 mil. eur na jeden podnik, na jeden projekt/jednu štúdiu technickej realizovateľnosti projektu výskumu a vývoja;
b)	pre projekt zameraný prevažne na aplikovaný výskum do výšky maximálne 10 mil. eur na jeden podnik, na jeden projekt/jednu štúdiu technickej realizovateľnosti projektu výskumu a vývoja; 
c)	pre všetky ostatné projekty do výšky maximálne 7,5 mil. eur na jeden podnik, na jeden projekt/jednu štúdiu technickej realizovateľnosti projektu výskumu a vývoja;
d)	pre projekt, ktorý je súčasťou projektu EUREKA maximálne do výšky   dvojnásobku súm stanovených v predchádzajúcich bodoch a), b) a c);
Ak viac ako 50 % oprávnených nákladov projektu vzniklo v súvislosti s činnosťami, ktoré patria do kategórie základného výskumu prípadne aplikovaného výskumu, pokladá sa takýto projekt za projekt pozostávajúci „prevažne“ zo základného výskumu alebo „prevažne“ z aplikovaného výskumu. V prípadoch, v ktorých nie je možné určiť prevažujúci charakter projektu, sa uplatňuje nižší strop.
e)	na náklady spojené s právami duševného vlastníctva a priemyselného vlastníctva pre mokro, malý alebo stredný podnik maximálne do výšky 5 mil. eur na jeden podnik a jeden projekt.

	Zákonom sa taktiež vymedzí minimálna výška celkových nákladov na projekt základného výskumu, na projekt aplikovaného výskumu a na projekt experimentálneho vývoja, ktorý bude podnik povinný v žiadosti o stimuly pre výskum a vývoj garantovať, aby bol zaradený do procesu hodnotenia a schvaľovania žiadostí o poskytnutie stimulov pre výskum a vývoj. Náklady na projekt, na ktorý budú podniku poskytnuté stimuly by nemali byť nižšie ako 100 mil. Sk.

	Poskytnutie stimulov podniku bude podliehať tiež hodnoteniu, či stimuly budú riešiť problémy zlyhania trhu tak, aby podporovali rast hospodárstva SR a EÚ. Preto podnik žiadajúci o stimuly musí deklarovať:
•	nedostatočnú úroveň rozšírenia informácií o výsledkoch výskumu a vývoja v oblasti pre neho potrebnej, špecifickosť výsledkov výskumu a vývoja potrebných pre jeho rozvoj, 
•	riziko a zložitosť výskumu a vývoja potrebných pre jeho rozvoj a tým potrebu externých finančných prostriedkov mimo jeho vlastné zdroje,
•	počet spolupracujúcich podnikov a tým rozdielne záujmy spolupracujúcich partnerov.

	Ďalším faktorom, ktorý bude podmieňovať poskytnutie stimulov podniku je tzv. „test vyváženosti“. Test vyváženosti pozostáva z troch krokov:
1.	v tomto kroku podnik bude musieť deklarovať, že stimuly sú zamerané na zabezpečenie cieľa spoločného záujmu SR a EÚ, ako sú rast zamestnanosti, súdržnosť, životné prostredie,
2.	v tomto kroku sa hodnotí, či cieľ spoločného záujmu sa zameriava na zlyhanie trhu alebo na iný cieľ, ako:
-	stimuly sú vhodným politickým nástrojom,
-	stimuly majú motivačný účinok, t.j. zmenia správanie sa podniku,
-	mohla by sa rovnaká zmena dosiahnuť aj pri menšej dotácii podniku,
3.	v tomto kroku sa hodnotí negatívnosť vplyvu stimulov, či vzniknú narušenia trhu, či vplyv na obchod je obmedzený a celková bilancia je tak pozitívna.   

Aby celková bilancia stimulov bola pozitívna, bude potrebné pri poskytovaní stimulov podniku vylúčiť tieto negatívne vplyvy:
•	narušenie dynamických stimulov podnikov a vytláčanie,
•	podporu neefektívnej výroby,
•	vylučovacie postupy a nárast trhovej sily,
•	ovplyvnenie umiestnenia hospodárskych činností v členských štátoch,
•	ovplyvnenie obchodných tokov v rámci vnútorného trhu.
 
Negatívny vplyv je zvyčajne vyšší pri vyšších sumách a pri poskytnutí stimulov na činnosti, ktoré súvisia s komercionalizáciou výrobku alebo služby. Intenzity pomoci musia byť preto pri experimentálnom vývoji nižšie ako pri výskume.

4.2.2  Intenzita stimulov

Tiež musia byť zapracované nasledujúce podmienky pre stanovenie intenzity štátnej pomoci formou stimulov pre výskum a vývoj, ktoré sú odporúčané v legislatíve EK^3. Hrubá výška štátnej pomoci sa vyjadrí ako percento oprávnených nákladov projektu, pričom všetky použité číselné údaje budú uvádzané pred odpočítaním dane, alebo iných poplatkov. Na základe týchto východísk musia byť stanovené:

•	základná intenzita pomoci pre základný výskum vo výške 100% pre mikro a malý podnik, vo výške 100% pre stredný podnik a vo výške 100% pre veľký podnik,
•	základná intenzita pomoci pre aplikovaný výskum vo výške 70% pre mikro podnik a malý podnik, vo výške 60% pre stredný podnik a vo výške 50% pre veľký podnik,
•	základná intenzita pomoci pre experimentálny vývoj vo výške 45% pre mikro a  malý podnik, vo výške 35% pre stredný podnik a vo výške 25% pre veľký podnik,

•	zvýšená intenzita pomoci pre aplikovaný výskum, ktorý bude cielený buď na:
-	efektívnu spoluprácu medzi minimálne dvomi navzájom nezávislými  podnikmi a sú splnené tieto podmienky:
o	žiadny z podnikov nesmie znášať viac ako 70% celkových oprávnených nákladov projektu spolupráce,
o	projekt musí zahŕňať spoluprácu aspoň s jedným mikro alebo malým alebo stredným podnikom alebo táto spolupráca musí byť cezhraničná, to znamená, že výskumné a vývojové činnosti sa vykonávajú aspoň v dvoch rôznych členských štátoch  
-	alebo na účinnú spoluprácu medzi podnikom a organizáciu výskumu a vývoja, najmä v kontexte koordinácie vnútroštátnej politiky výskumu a vývoja a sú splnené tieto podmienky:
o	organizácia výskumu a vývoja (vysoká škola, ústav Slovenskej akadémie vied, rezortný výskumný ústav, podnikateľská organizácia výskumu a vývoja) musí spolufinancovať minimálne 10% celkových oprávnených nákladov na projekt, 
o	organizácia výskumu a vývoja má právo uverejňovať výsledky výskumného projektu, pokiaľ sú výsledkom výskumu, ktorý implementovala táto organizácia výskumu a vývoja, pri zachovaní vlastníckych práv k týmto výsledkom
-	iba v prípade aplikovaného výskumu výsledky projektu sa vo veľkej miere rozšíria prostredníctvom technických a vedeckých konferencií alebo sa uverejnia v odborných vedeckých alebo technických časopisoch alebo vo voľne prístupných schránkach (databázy, v ktorých môže mať ktokoľvek prístup k základným výskumným údajom) alebo prostredníctvom bezplatného alebo otvoreného softvéru 
a to vo výške 80% pre mikro a malý podnik, vo výške 75% pre stredný podnik a vo výške 65% pre veľký podnik;

•	zvýšená intenzita pomoci  pre experimentálny vývoj, ktorý bude cielený buď na:
-	efektívnu spoluprácu medzi minimálne dvomi navzájom nezávislými  podnikmi a sú splnené tieto podmienky:
o	žiadny z podnikov nesmie znášať viac ako 70% oprávnených nákladov projektu spolupráce,
o	projekt musí zahŕňať spoluprácu aspoň s jedným mikro alebo malým alebo stredným podnikom alebo táto spolupráca musí byť cezhraničná, to znamená, že výskumné a vývojové činnosti sa vykonávajú aspoň v dvoch rôznych členských štátoch  
-	alebo na účinnú spoluprácu medzi podnikom a organizáciu výskumu a vývoja, najmä v kontexte koordinácie vnútroštátnej politiky výskumu a vývoja a sú splnené tieto podmienky:
o	organizácia výskumu a vývoja (vysoká škola, ústav Slovenskej akadémie vied, rezortný výskumný ústav, podnikateľská organizácia výskumu a vývoja) musí spolufinancovať minimálne 10% celkových oprávnených nákladov na projekt, 
o	organizácia výskumu a vývoja má právo uverejňovať výsledky výskumného projektu, pokiaľ sú výsledkom výskumu, ktorý implementovala táto výskumná organizácia,
a to vo výške 60% pre mikro a malý podnik, vo výške 50% pre stredný podnik a vo výške 40% pre veľký podnik.

Zákon ustanoví nasledujúcu maximálnu intenzitu stimulu pre štúdie technickej realizovateľnosti projektu výskumu a vývoja pre: 
a) mikro, malý podnik alebo stredne veľký podnik 
•	75 % oprávnených nákladov na štúdie technickej realizovateľnosti projektu aplikovaného výskumu,
•	50 % oprávnených nákladov na štúdie technickej realizovateľnosti projektu  experimentálneho vývoja,
b) veľký podnik
•	65 % oprávnených nákladov na štúdie technickej realizovateľnosti projektu aplikovaného výskumu,,
•	40 % oprávnených nákladov na štúdie technickej realizovateľnosti projektu  experimentálneho vývoja .

Bude ustanovená maximálna intenzita stimulu na dočasné pridelenie (zapožičanie) vysokokvalifikovaného zamestnanca výskumu a vývoja do mikro podniku alebo malého podniku alebo stredne veľkého podniku. Maximálna intenzita stimulu nesmie presiahnuť 50% oprávnených nákladov na zapožičanie vysokokvalifikovaných zamestnancov výskumu a vývoja, maximálne na 3 roky pre jeden mikro podnik alebo pre jeden malý podnik alebo jeden stredne veľký podnik a jedného zapožičaného zamestnanca výskumu a vývoja. 

Zákonom bude tiež ustanovená maximálna intenzita stimulu na zabezpečenie ochrany duševného vlastníctva a priemyselného vlastníctva. Intenzita pomoci nesmie presiahnuť zvýšenú intenzitu pomoci stanovenú pre projekt výskumu a vývoja v súvislosti s výskumnými aktivitami, ktoré viedli k prvotnému vzniku príslušného práva priemyselného vlastníctva.

4.3. Oprávnené náklady pre poskytnutie stimulov

Ďalej budú zákonom ustanovené oprávnené náklady na riešenie projektu základného výskumu, projektu aplikovaného výskumu a projektu experimentálneho vývoja. Tieto budú predstavovať priame a nepriame náklady spojené s riešením projektu v zmysle odporúčania príslušnej legislatívy EK^3.
	
	Oprávnenými nákladmi na riešenie projektu výskumu a vývoja budú:
a)	náklady na personál (zamestnanci výskumu a vývoja, technici a iní pomocní zamestnanci v rozsahu, v ktorom sa podieľajú na projekte výskumu a vývoja),
b)	náklady na nástroje a vybavenie v rozsahu a v období ich použitia v rámci projektu výskumu a vývoja. Ak sa takéto nástroje a vybavenie nepoužívajú na projekt výskumu a vývoja počas celej doby ich životnosti, za oprávnené sa považujú jedine náklady na odpisy zodpovedajúce dĺžke projektu výskumu a vývoja, vypočítané na základe osvedčených účtovných postupov;
c)	náklady na budovy a pozemky v rozsahu a v trvaní ich použitia v rámci projektu výskumu a vývoja. V súvislosti s budovami sa za oprávnené považujú iba náklady na odpisy zodpovedajúce dĺžke trvania projektu výskumu a vývoja vypočítané na základe osvedčených účtovných postupov. V prípade pozemkov sú oprávnenými nákladmi náklady na komerčný prevod alebo skutočne vynaložené kapitálové náklady;
d)	náklady na zmluvný výskum, technické poznatky a patenty zakúpené alebo licencované z vonkajších zdrojov za trhové ceny, ak sa transakcia vykonala nezávisle a neobsahuje žiadny prvok nepovoleného dohovoru, ako aj náklady na poradenské služby a rovnocenné služby použité výlučne na činnosti výskumu a vývoja;
e)	ďalšie priamo vynaložené režijné náklady vyplývajúce z projektu výskumu a vývoja;
f)	iné priamo vynaložené prevádzkové náklady, vrátane nákladov na materiál, dodávky a podobné výrobky pochádzajúce priamo z činnosti výskumu a vývoja.

Oprávnenými nákladmi na vypracovanie štúdie technickej uskutočniteľnosti projektu výskumu a vývoja sú náklady vynaložené na štúdiu.

	Oprávnenými nákladmi na dočasné pridelenie (zapožičanie) vysokokvalifikovaného zamestnanca výskumu a vývoja do mikro podniku alebo malého podniku alebo stredne veľkého podniku  sú:
-	všetky personálne náklady na dočasné pridelenie (zapožičanie) a zamestnanie vysokokvalifikovaných zamestnancov výskumu a vývoja,
-	náklady na použitie služieb personálnej agentúry zabezpečujúcej dočasné pridelenie (zapožičanie) vysokokvalifikovaných zamestnancov výskumu a vývoja,
-	príspevok za mobilitu pre dočasne pridelených (zapožičaných) vysokokvalifikovaných zamestnancov výskumu a vývoja (príspevok na pracovné cesty domáce a zahraničné).

Oprávnenými nákladmi pre poskytnutie stimulu na ochranu duševného vlastníctva a priemyselného vlastníctva budú:

o	všetky náklady predchádzajúce udeleniu práva v prvom právnom konaní vrátane nákladov týkajúcich sa prípravy, podania a posudzovania prihlášky, ako aj náklady vyplývajúce z obnovenia prihlášky predtým, ako sa právo udelilo,
o	náklady na preklad a iné náklady vynaložené s cieľom získať udelenie alebo schválenie práva v ďalších právnych konaniach,
o	náklady vynaložené na obhajobu právoplatnosti práva počas úradného posudzovania prihlášky a možných opozičných konaní, aj keď takéto náklady vzniknú po udelení práva.

4.4  Žiadosť o poskytnutie stimulov

Zákon ustanoví postup predkladania a schvaľovania žiadosti o priznanie stimulov pre výskum a vývoj vykonávaný podnikmi. Stimuly budú poskytované podnikom pre vykonávanie výskumu a vývoja vo všetkých skupinách odborov vedy a techniky vrátane výskumu a vývoja v oblasti bezpečnosti a obrany štátu. 
Žiadateľom bude mikro podnik, malý podnik, stredne veľký podnik alebo veľký podnik, ktorý požiada Ministerstvo školstva Slovenskej republiky (ďalej len „ministerstvo“) o poskytnutie stimulov pre výskum a vývoj formou žiadosti. Zákon vymedzí obsah žiadosti a podmienky poskytnutia stimulov a rozsah príloh garantujúcich zabezpečenosť projektu po stránke vecnej, realizačnej a finančnej (zakladateľská zmluva spoločnosti, stanovy, výpis z obchodného registra, účtovná uzávierka za posledné tri roky, doklad o oprávnení podnikať a pod.).

Poskytovateľom stimulov bude ministerstvo, ako ústredný orgán štátnej správy SR, ktorý zodpovedá za efektívne využívanie prostriedkov štátneho rozpočtu vynakladaných na vedu a techniku a koordinuje činnosť ústredných orgánov štátnej správy SR (ďalej len „ústredný orgán“), Slovenskej akadémie vied a vysokých škôl pri príprave a uskutočňovaní štátnej vednej a technickej politiky a pri príprave návrhu rozpočtu verejnej správy a návrhu zákona o štátnom rozpočte za oblasť vedy a techniky na príslušný rok okrem výskumu a vývoja zameraného na zabezpečenie obrany štátu a bezpečnosti štátu.. Ministerstvo bude pri poskytovaní stimulov spolupracovať s tým ústredným orgánom, ktorý má daného žiadateľa – podnik v pôsobnosti. 

Ministerstvo bude poskytovať stimuly žiadateľovi (podniku) po predložení ním  vypracovanej žiadosti ministerstvu hocikedy v priebehu roka, po jej hodnotení, schválení vládou Slovenskej republiky a Európskou komisiou (ak je schválenie Európskou komisiou potrebné). Žiadosť bude pozostávať z:
•	projektu výskumu a vývoja,
•	zámeru pre vytvorenie nového alebo zámeru pre modernizáciu existujúceho pracoviska podniku zameraného na vykonávanie výskumu a vývoja (popis organizačného, technického, personálneho a finančného zabezpečenia pracoviska), 
•	a z ďalších dokumentov, ktorými podnik bude dokladovať svoju existenciu a spôsobilosť efektívne využiť poskytnuté stimuly. Z odborného hľadiska bude pre poskytnutie stimulov podniku dôležité aj hodnotenie projektu výskumu a vývoja.   

Projekt výskumu a vývoja bude obsahovať:
-	popis cieľov projektu,
-	anotáciu riešenia projektu,
-	vyčíslenie oprávnených nákladov na projekt,
-	vyčíslenie podielu prostriedkov podniku na oprávnených nákladoch na projekt, 
-	spôsob zabezpečenia plnenia cieľov projektu:
o	kvalifikovanosť riešiteľov projektu a ich dostatočný počet,
o	technického a prístrojového vybavenia,
-	popis prínosov:
o	pre rozvoj podniku,
o	pre oblasť výskumu a vývoja v Slovenskej republike,
o	hospodárskych pre Slovenskú republiku, 
o	environmentálnych pre životné prostredie Slovenskej republiky,
o	a ostatných spoločenských pre Slovenskú republiku.  

4.5 Postup predkladania a schvaľovania žiadosti o poskytnutie stimulov

Postup pri poskytovaní stimulov pre výskum a vývoj vykonávaný podnikmi (žiadateľmi) bude upravený nasledovne:
	žiadateľ podáva žiadosť o poskytnutie stimulov pre výskum a vývoj na ministerstvo v priebehu roka podľa svojej momentálnej potreby,
	ministerstvo posúdi do troch mesiacov komplexnosť žiadosti a zabezpečí vypracovanie dvoch odborných posudkov z pohľadu výskumného progresu, hospodárskeho významu a environmentálnych vplyvov, 
	ak žiadosť bude mať kladné odborné hodnotenie a žiadateľ splní podmienky pre poskytnutie stimulov podľa tohto zákona, ministerstvo predloží túto žiadosť na schválenie vláde SR (ďalej len "vláda"),
	vláda rozhodne do 1 mesiaca, či žiadateľovi budú stimuly poskytnuté alebo nie,
	ak výška stimulu nepodlieha oznamovacej povinnosti Európskej komisie (znamená to, že výška stimulu neprekročí vyššie uvedené horné hranice stimulov poskytovaných formou štátnej pomoci), ministerstvo vydá na základe schválenia vládou rozhodnutie o schválení poskytnutia stimulov žiadateľovi. Ak vláda návrh na poskytnutie stimulov neschváli, ministerstvo žiadosť zamietne,
	ak poskytnutie stimulov podlieha oznamovacej povinnosti Európskej komisii (nie sú prekročené horné hranice stimulov poskytovaných formou štátnej pomoci, ale je poskytnutá úľava na dani z príjmov) ministerstvo na základe ich schválenia vládou požiada Európsku komisiu o posúdenie zlučiteľnosti navrhovanej pomoci so spoločným trhom o čom písomne informuje žiadateľa,
	ak Európska komisia prijme rozhodnutie do troch mesiacov, že poskytnutie stimulu je zlučiteľné so spoločným trhom, ministerstvo vydá do jedného mesiaca rozhodnutie o schválení stimulu žiadateľovi. Ak Európska komisia prijme rozhodnutie, že navrhovaný stimul nie je zlučiteľný so spoločným trhom, ministerstvo žiadosť zamietne,
	ak ministerstvo vydá rozhodnutie o schválení stimulu žiadateľovi, potom s prijímateľom stimulu – podnikom podpíše do 1 mesiaca zmluvu.  

Poskytnutie schválených stimulov na zákonom stanovené kategórie projektov výskumu a vývoja, projektov ochrany duševného vlastníctva a priemyselného vlastníctva a projektov na zabezpečenie zamestnancov výskumu a vývoja sa uskutoční na základe zmluvy uzatvorenej medzi ministerstvom a žiadateľom. Táto zmluva vymedzí povinnosti žiadateľa pri zachovaní dlhodobého nehmotného majetku a využívaní jeho výsledkov a udržateľnosti projektu po ukončení poskytnutia stimulov. Zároveň zmluva vyšpecifikuje náležitosti, ktoré budú právnym nárokom na zrušenie, alebo zastavenie poskytnutia stimulov.

Ak žiadateľ nesplní podmienky stanovené zmluvou o poskytnutí stimulov musí poskytnuté prostriedky štátneho rozpočtu vrátiť alebo odviesť, vrátane sankcií podľa osobitných predpisov^6.

4.6 Organizačné, metodické a kontrolné mechanizmy

Zákon stanoví základný rámec pre mechanizmus organizačného a metodického zabezpečenia poskytovania stimulov pre výskum a vývoj, postup kontroly ich využitia pre výskum a vývoj a sankcie z nedodržania podmienok. Zároveň splnomocní ministerstvo na vypracovanie všeobecne záväzného právneho predpisu, ktorý spresní mechanizmus organizačného a metodického zabezpečenia poskytovania stimulov pre výskum a vývoj a postup kontroly ich využitia pre výskum a vývoj, podrobne rozpracuje metodické postupy spojené s prípravou, spracovaním, predkladaním a hodnotením žiadosti o stimuly, obsah zmluvy, kontrolu priebehu a realizácie projektu, na ktorý boli stimuly poskytnuté, tiež rozpracuje podrobnosti vedenia evidencie a kontroly ochrany údajov.

Zákonom budú vymedzené orgány, ktoré budú kontrolovať jednotlivé formy poskytnutých stimulov (dotácie na projekty výskumu a vývoja, dotácie na projekty ochrany duševného vlastníctva a priemyselného vlastníctva a dotácie na projekty na zabezpečenie zamestnancov výskumu a vývoja a úľavy na dani z príjmov). Kontrolu poskytnutia stimulov na výskum a vývoj budú vykonávať:

•	ministerstvo vo vzťahu k dotáciám štátneho rozpočtu na riešenie projektov základného výskumu, projektov aplikovaného výskumu, projektov experimentálneho vývoja, štúdie technickej realizovateľnosti projektu výskumu a vývoja, k dotáciám na dočasné pridelenie (zapožičanie) vysokokvalifikovaného zamestnanca výskumu a vývoja a k dotáciám na ochranu duševného vlastníctva a priemyselného vlastníctva podľa zákona o stimuloch pre výskum a vývoj,
•	príslušný daňový úrad pri úľavách na dani z príjmov právnických osôb, podľa zákona o daniach z príjmov a zákona o správe daní a poplatkov,
•	Ministerstvo financií SR vzhľadom k tomu, že ide o prostriedky štátneho rozpočtu  bude vykonávať vládny audit poskytnutých stimulov.

Ak navrhovaný zákon neustanoví inak, na postup kontrolných orgánov a povinnosti kontrolovaných osôb pri výkone kontroly a vládneho auditu sa použije osobitný predpis.

5.	Záver

	Návrh zákona o stimuloch pre výskum a vývoj bude schémou individuálnej štátnej pomoci poskytovanej ad hoc v priebehu roka a bude vychádzať z podmienok, ktoré sú podrobne stanovené Rámcom spoločenstva pre štátnu pomoc na výskum, vývoj a inovácie (Úradný vestník Európskej únie 2006/C 323/01). 

	Aby tento zákon v širšej miere motivoval podniky vykonávať výskum a vývoj a spolupodieľať sa na ich financovaní, bude aj novelizáciou:
o	zákona č.595/2003 Z. z. o dani z príjmov v znení neskorších predpisov
z dôvodu stimulovať podniky zvýšiť investovanie do činností výskumu a vývoja z vlastných podnikateľských zdrojov na základe daňovej úľavy počas doby poskytovania stimulov.